62018TJ0574_RES
Vec T‑574/18
Agrochem‑Maks d.o.o.
proti
Európskej komisii
Rozsudok Všeobecného súdu (štvrtá komora) z 28. mája 2020
„Prípravky na ochranu rastlín – Účinná látka oxasulfurón – Neobnovenie schválenia na účely uvedenia na trh – Povinnosť odôvodnenia – Článok 41 ods. 2 písm. c) Charty základných práv – Zjavne nesprávne posúdenie – Článok 6 písm. f) nariadenia (ES) č. 1107/2009 a bod 2.2 prílohy II nariadenia č. 1107/2009 – Zásada predbežnej opatrnosti“
Poľnohospodárstvo – Aproximácia právnych predpisov – Uvádzanie prípravkov na ochranu rastlín na trh – Nariadenie č. 1107/2009 – Obnovenie schválenia – Voľná úvaha Komisie – Súdne preskúmanie – Pôsobnosť
(nariadenie Európskeho parlamentu a Rady č. 1107/2009)
(pozri body 61 – 65, 88)
Poľnohospodárstvo – Aproximácia právnych predpisov – Uvádzanie prípravkov na ochranu rastlín na trh – Nariadenie č. 1107/2009 – Obnovenie schválenia – Vykonanie postupu obnovenia schválenia – Rozhodovací priestor Komisie a Európskeho úradu pre bezpečnosť potravín (EFSA)
(nariadenie Európskeho parlamentu a Rady č. 1107/2009; nariadenie Komisie č. 844/2012, články 13 a 14)
(pozri body 91, 93)
Poľnohospodárstvo – Aproximácia právnych predpisov – Uvádzanie prípravkov na ochranu rastlín na trh – Nariadenie č. 1107/2009 – Obnovenie schválenia – Žiadosť o obnovenie schválenia vyhlásená za prijateľnú, ale obsahujúca nedostatky v údajoch – Žiadosť o dodatočné informácie pre meritórne posúdenie dokumentácie – Prípustnosť
(nariadenie Európskeho parlamentu a Rady č. 1107/2012, článok 4, článok 6 písm. f) a príloha II bod 2.2; nariadenie Komisie č. 844/2012, články 7, 8, článok 11 ods. 5 a článok 13 ods. 3)
(pozri body 106, 121)
Poľnohospodárstvo – Aproximácia právnych predpisov – Uvádzanie prípravkov na ochranu rastlín na trh – Nariadenie č. 1107/2009 – Uplatnenie zásady predbežnej opatrnosti – Súdne preskúmanie – Obmedzenia – Zjavne nesprávne posúdenie
(Článok 9, článok 168 ods. 1 ZFEÚ a článok 191 ods. 2 ZFEÚ; Charta základných práv Európskej únie, článok 35)
(pozri body 113 – 116)
Právo Európskej únie – Zásady – Zásada predbežnej opatrnosti – Pôsobnosť – Usmernenia pre uplatnenie zásady predbežnej opatrnosti – Spôsoby posúdenia výhod a nevýhod vyplývajúce z prijatia alebo neprijatia opatrenia
[Článok 191 ods. 2 ZFEÚ; oznámenie Komisie KOM(2000) 1 v konečnom znení, bod 6.3.4]
(pozri body 118 – 119)
Zhrnutie
V rozsudku Agrochem‑Maks/Komisia (T‑574/18), vyhlásenom 28. mája 2020, Všeobecný súd zamietol žalobu o zrušenie vykonávacieho nariadenia 2018/1019 (
1
) týkajúceho sa neobnovenia schválenia účinnej látky oxasulfurón.
Žalobkyňa je spoločnosťou založenou podľa chorvátskeho práva, ktorá v Chorvátsku uvádza na trh prípravky na ochranu rastlín, vrátane herbicídu pripraveného z oxasulfurónu. Táto účinná látka bola súčasťou účinných látok považovaných za schválené na základe nariadenia č. 1107/2009 (
2
). Toto nariadenie stanovuje kritériá schválenia účinnej látky a podmienky obnovenia schválenia takejto látky, pričom vykonanie postupu obnovenia je upravené vykonávacím nariadením č. 844/2012 (
3
).
Žalobkyňa predložila v Taliansku ako v spravodajskom členskom štáte žiadosť o obnovenie schválenia účinnej látky oxasulfurón. Tento štát sa najprv domnieval, že dokumentácia týkajúca sa obnovenia bola dostatočne úplná na to, aby umožnila dôkladné posúdenie tejto látky, a že poskytnuté informácie smerovali k prijatiu obnovenia schválenia tejto látky. Po tom, čo Európsky úrad pre bezpečnosť potravín (EFSA) požiadal žalobkyňu o doplňujúce informácie, však Taliansko predložilo revidovanú hodnotiacu správu, v ktorej dospelo k záveru, že vzhľadom na veľký počet nedostatkov v údajoch nemôže byť obnovenie oxasulfurónu schválené. Keďže dostupné informácie nepostačovali na vyvodenie záveru, že účinná látka spĺňa kritériá schválenia stanovené nariadením č. 1107/2009, Komisia ukončila správu o obnovení schválenia predmetnej látky a prijala vykonávacie nariadenie 2018/1019, v ktorom dospela k záveru o neobnovení schválenia oxasulfurónu.
Na podporu svojej žaloby žalobkyňa uviedla viacero žalobných dôvodov, z ktorých jeden bol založený na údajnom porušení ustanovení nariadenia č. 1107/2009, podľa ktorých schválenie alebo obnovenie schválenia účinnej látky možno podmieniť predložením dodatočných potvrdzujúcich informácií. V rámci tohto žalobného dôvodu žalobkyňa okrem iného tvrdila, že pokiaľ ide o schválenie alebo obnovenie schválenia účinnej látky, úplnosť dokumentácie s konečnou platnosťou overuje spravodajský členský štát v štádiu posudzovania prijateľnosti žiadosti. Podľa nej preto, vzhľadom na to, že Taliansko vyhlásilo žiadosť o obnovenie za prijateľnú, EFSA už nemohol spochybniť úplnosť informácií poskytnutých žalobkyňou.
Všeobecný súd usudzoval, že skutočnosť, že dokumentácia formálne obsahuje všetky podklady požadované podľa vykonávacieho nariadenia č. 844/2012, totiž sama osebe nemá vplyv na kvalitu uvedených podkladov z vedeckého hľadiska, ktorá môže vyžadovať dôkladnú štúdiu a môže byť predmetom rozdielneho posúdenia medzi spravodajským členským štátom a EFSA, pokiaľ ide o ich dostatočnosť v súvislosti s vyhovením žiadosti o obnovenie schválenia. Oznámenie dokumentov, na ktoré sa vzťahuje vykonávacie nariadenie č. 844/2012 na účely vytvorenia tzv. „doplňujúcej“ dokumentácie, predstavuje podmienku prijateľnosti žiadosti, ktorá, ak je splnená, vedie k meritórnemu posúdeniu dokumentácie. Skutočnosť, že žiadosť bola formálne vyhlásená za prijateľnú, nevylučuje možnosť členského štátu alebo EFSA následne vyžadovať dodatočné informácie, ako to napokon bolo aj v prejednávanej veci, a prípadne dospieť k záveru o neobnovení schválenia.
Všeobecný súd preto rozhodol, že toto tvrdenie žalobkyne je bezdôvodné. Keďže Všeobecný súd zamietol aj ostatné tvrdenia žalobkyne v rámci tohto žalobného dôvodu, ako aj ostatné žalobné dôvody uvedené na podporu žaloby, zamietol žalobu v celom rozsahu.
(
1
)	Nariadenie Komisie (EÚ) 2018/1019 z 18. júla 2018 o neobnovení schválenia účinnej látky oxasulfurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene vykonávacieho nariadenia Komisie (EÚ) č. 540/2011 (Ú. v. EÚ L 183, 2018, s. 14).
(
2
)	Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 2009, s. 1).
(
3
)	Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 2012, s. 26).